George Shepstone Bartlett (gebore op 14 Maart 1931 in Port Shepstone, Natal, oorlede op 25 Maart 2010) was 'n Suid-Afrikaanse landbou-ingenieur en politikus. George Bartlett was opeenvolgend lid van die Verenigde Party (1974-1977), die Nuwe Republikeinse Party (1977-1984) en toe van die Nasionale Party (1984-1997). Hy was die Nasionale Minister van Vervoer, Openbare Werke en Grondsake (1989-1991), en laastens van Mynwese en Energie (1991-1994) in die kabinet van F.W. de Klerk. Hierna was hy lid van die KwaZulu-Natalse provinsiale wetgewer (1994-1998), waartydens hy die L.U.K. vir landbou was (1994-1996). George Bartlett is in Port Shepstone in die Natalprovinsie gebore en het skool gegaan in Pietermaritzburg. Na hy gematrikuleer het, studeer hy landbou-ingenieurswese in Suid-Afrika en aan die Universiteit van Toronto in Kanada (1955-1957). Hy bekom sy eerste werk as 'n hidrouliese ingenieur vir die Ontario Ministerie van Ontwikkeling, waarna hy in 1959 na Suid-Afrika terugkeer om 'n suikerrietplantasie in Natal te bestuur.